[bookmark: _GoBack]
Na osnovu člana 171 stav 5 Zakona o planiranju prostora i izgradnji objekata („Sl. list CG“, br. 64/17, 44/18, 63/18 i 82/20), člаnа 38 stav 1 tač. 2 Zаkоnа о lоkаlnој sаmоuprаvi („Službeni list CG“, br. 2/18, 34/19 i 28/20), člana 36 stav 1 tačka 2 Statuta opštine Mojkovac  („Sl. list CG-Opštinski propisi’’, br. 29/18) i uz prethodnu saglasnost Ministarstva održivog razvoja i turizma, br. 11-35/142 od 20.10.2020. godine, Skupština opštine Mojkovac, na sjednici održanoj dana 3. novembra 2020. godine, donijela je

ODLUKU 
o obezbjeđivanju alternativnog smještaja

I OSNOVNE ODREDBE

Predmet odluke

Član 1
Ovom odlukom uređuju se bliži uslovi, način, postupak i kriterijumi za obezbjeđivanje alternativnog smještaja vlasniku bespravnog objekta osnovnog stanovanja i članovima njegovog porodičnog domaćinstva (u daljem tekstu: korisnik alternativnog smještaja), u slučaju donošenja rješenja o uklanjanju bespravnog objekta.

Pojam alternativnog smještaja

Član 2
Alternativni smještaj, u smislu ove odluke, je oblik obezbjeđivanja privremenog stanovanja odgovarajućeg standarda, u skladu sa mogućnostima Opštine  Mojkovac (u daljem tekstu: opština).
Izuzetno od stava 1 ovog člana, obezbjeđivanja alternativnog smještaja može biti obezbjeđivanje pomoći za trajno rješavanje stambenog pitanja, u skladu sa ovom odlukom.

Rodna senzitivnost

Član 3
Izrazi koji se u ovoj odluci koriste za fizička lica u muškom rodu podrazumjevaju iste izraze u ženskom rodu.

Nadležnost za donošenje rješenja

Član 4
Prije izvršenja rješenja o uklanjanju bespravnog objekta, organ lokalne uprave nadležan poslove socijalne i dječje zaštite  (u daljem tekstu: nadležni organ) donosi rješenje o načinu obezbjeđivanja odnosno vrsti alternativnog smještaja.

II NAČIN OBEZBJEĐIVANJA SREDSTAVA ZA ALTERNATIVNI SMJEŠTAJ I KRITERIJUMI KORIŠĆENJA SREDSTAVA

Izvori sredstava

Član 5
	Sredstva za obezbjeđivanje alternativnog smještaja, u skladu sa ovom odlukom, mogu se obezbjediti iz:
	1) budžeta opštine, odnosno sredstava ostvarenih u postupku legalizacije bespravnih 	objekata;
	2) donacije;
	3) drugih izvora u skladu sa zakonom.

Načini obezbjeđivanja alternativnog smještaja

Član 6
	Alternativni smještaj može se obezbjediti na jedan od sledećih načina:
	1) davanjem naknade za zakupninu stana;
	2) davanjem stana iz stambenog fonda opštine u zakup;
	3) davanjem sredstava za kupovinu građevinskog materijala.

III PROCEDURA UTVRĐIVANJA NAČINA OBEZBJEĐIVANJA ALTERNATIVNOG SMJEŠTAJA

Naknada za zakupninu stana

Član 7
	Korisnik alternativnog smještaja u svoje ime zaključuje ugovor o zakupu stana sa trećim licem, u skladu sa zakonom.
	Korisnik alternativnog smještaja dostavlja nadležnom organu:
	- ugovor o zakupu stana;
	- fotokopiju lične karte;
	- broj tekućeg računa.

Član 8
	Nadležni organ donosi rješenje kojim je utvrđen vid alternativnog smještaja davanjem naknade za zakupninu stana, koje obavezno sadrži:
	- ime i prezime korisnika alternativnog smještaja;
	- odobreni mjesečni iznos utvrđen na osnovu ispunjenosti kriterijuma ove odluke, a 	  saglasno članu 25 stav 1 i članu 26 stav 1 ove odluke;  
             - period za koji je utvrđena dodjela naknade za zakupninu stana;
	- podatke o pravu svojine na zakupljenom stambenom prostoru;
	- broj tekućeg računa za uplatu sredstava.

	Nadležni organ dostavlja rješenje iz stava 1 ovog člana organu lokalne uprave nadležnom za poslove finansija, koji na osnovu istog vrši mjesečnu uplatu sredstava na račun korisnika alternativnog smještaja.

Član 9
	Naknada za zakupninu stana daje se na period od najduže tri godine, sa mogućnošću produženja roka, ali ne duže od deset godina.
	Nakon isteka roka, propisanog stavom 1 ovog člana, za svakog korisnika alternativnog smještaja provjerava da li i dalje ispunjava uslove za ostvarivanje prava na alternativni smještaj.
	Korisnik alternativnog smještaja dužan je da u postupku provjere iz stava 2 ovog člana, dostavi:
	- ugovor o zakupu stana,
	- dokaz da on odnosno član njegovog domaćinstva ne posjeduje stambeni objekat 	odnosno stambenu jedinicu.
	Ako se u slučaju provjere iz stava 2 ovog člana utvrdi da korisnik alternativnog smještaja i dalje ispunjava uslove, nadležni organ donosi rješenje kojim se produžuje rok važenja rješenja iz člana 8 stav 1 ove odluke, ali ne duže od deset godina.
     Izuzetno od stava 1 ovog člana naknada za zakupninu može se dati i na period duži od deset godina licima koja imaju prioritet u ostvarivanju prava na socijalno stanovanje u skladu sa zakonom kojim se uređuju uslovi i način ostvarivanja prava na socijalno stanovanje.
                                                    
Zakup stana iz stambenog fonda opštine
	Član 10
	Alternativni smještaj može se obezbijediti iz stambenog fonda opštine, davanjem stambenih jedinica u zakup.
	Za potrebe rješavanja pitanja alternativnog smještaja, prethodnu odluku kojom se uređuje raspolaganje stambenim jedinicama iz stambenog fonda opštine donosi skupština opštine.
	 Stambeni objekat daje se u zakup na rok ne duži od tri godine, sa mogućnošću produženja roka, ali ne duže od deset godina.
Izuzetno od stava 3 ovog člana stambeni objekat se može dati u zakup na period duži od deset godina licima koja imaju prioritet u ostvarivanju prava na socijalno stanovanje u skladu sa zakonom kojim se uređuju uslovi i način ostvarivanja prava na socijalno stanovanje.

Zakupina
Član 11
	Za korišćenje stambenog objekta plaća se zakupnina.
	Visina zakupa utvrđuje se saglasno kriterijumima iz ove odluke i u zavisnosti od površine stana koji se daje u zakup.
	Za korisnika alternativnog smještaja maksimalna visina zakupnine iznosi 80% tržišne cijene zakupa u zoni u kojoj se nalazi zakupljeni stambeni prostor. 
	Zakupnina ne može biti manja od iznosa potrebnog za izmirenje troškova redovnog održavanja stambenog objekta, u skladu sa zakonom kojima se uređuju prava i obaveze etažnih vlasnika u pogledu održavanja stambene zgrade i zajedničkih djelova stambene zgrade.

Član 12
	Nadležni organ donosi rješenje kojim je utvrđen vid alternativnog smještaja davanjem opštinskog stana u zakup, koje obavezno sadrži:
	- ime i prezime korisnika alternativnog smještaja;
	- podatke o pravu svojine stambenog prostora;
	- period važenja zakupa opštinskog stana;
	- mjesečni iznos zakupnine;
	- rok za uplatu zakupnine;
	- broj računa opštine na koji se uplaćuju sredstva za zakupninu.
	Rješenje iz stava 1 ovog člana, nadležni organ dostavlja organu nadležnom za upravljanje imovinom opštine, radi zaključivanja ugovora o zakupu stana.


Ugovor o zakupu

Član 13
	Ugovor o zakupu stana iz stambenog fonda opštine zaključuju organ nadležan za upravljanje imovinom opštine i korisnik alternativnog smještaja, u roku od tri dana od dana pravosnažnosti rješenja iz člana 12 ove odluke.
	 Ugovor o zakupu stana zaključuje se na rok od najduže tri godine, sa mogućnošću produženja roka, ali ne duže od deset godina.
Izuzetno od stava 2 ovog člana ugovor o zakupu može se produžiti na period duži od deset godina sa licima koja imaju prioritet u ostvarivanju prava na socijalno stanovanje u skladu sa zakonom kojim se uređuju uslovi i način ostvarivanja prava na socijalno stanovanje.
	Na pitanja vezano za ugovor o zakupu stana, koja nijesu utvrđena ovom odlukom, primjenjuju se odredbe zakona kojima se uređuju obligacioni odnosi.

Produžavanje rokova za zakup stana

Član 14
	Nakon isteka roka iz člana 13 stav 2, nadležni organ za svakog korisnika alternativnog smještaja provjerava da li i dalje ispunjava uslove za ostvarivanje prava na alternativni smještaj putem zakupa stana iz fonda opštine.
	Korisnik alternativnog smještaja dužan je da u postupku provjere iz stave 1 ovog člana, dostavi dokaz da on odnosno član njegovog domaćinstva ne posjeduje stambeni objekat odnosno stambenu jedinicu.
	Ako se u slučaju provjere iz stave 1 ovog člana utvrdi da korisnik alternativnog smještaja i dalje ispunjava uslove, nadležni organ donosi rješenje iz člana 12 stava 1 ove Odluke, sa rokom propisanim članom 10 ove odluke.
	Rješenje iz stava 3 ovog člana, nadležni organ dostavlja organu nadležnom za upravljanje imovinom opštine, koji na osnovu istog produžava ugovor o zakupu stana.

Sredstava za kupovinu građevinskog materijala

Član 15

	Davanje sredstava za kupovinu građevinskog materijala predstavlja vid pomoći opštine u cilju trajnog rješavanja stambenog pitanja korisnika alternativnog smještaja.
	Obezbijeđivanje alternativnog smještaja putem davanja sredstava za kupovinu građevinskog materijala, smatra se konačno riješenim pitanjem u odnosu na konkretnog korisnika alternativnog smještaja.

Član 16
	Korisniku alternativnog smještaja koji ispunjava uslove za obezbjeđivanje alternativnog smještaja na neki od načina predviđenih u članu 6 stav 1 tač. 1, 2 i 3 može se, uz njegov pristanak, obezbijediti alternativni smještaj davanjem sredstava za kupovinu građevinskog materijala.
	 Korisnik alternativnog smještaja ispunjava uslove za davanjem sredstava za kupovinu građevinskog materijala ako nadležnom organu podnese saglasnost glavnog gradskog arhitekte na idejno rješenje, kao i revidovani glavni projekat.

Član 17
	 Nadležni organ donosi rješenje kojim se utvrđuje vid alternativnog smještaja davanjem sredstava za kupovinu građevinskog materijala, koje obavezno sadrži:
	- ime i prezime korisnika alternativnog smještaja;
	- naznaku da se gradi objekat osnovnog stanovanja sa podacima o riješenim imovinsko pravnim odnosima na urbanističkoj, odnosno katastarskoj parceli, na kojoj se gradi objekat osnovnog stanovanja;
	- odobreni iznos utvrđen na osnovu ispunjenosti kriterijuma ove odluke a saglasno 	  članu 25 stav 2 i članu 26 stav 4 ove odluke;
	- broj tekućeg računa za uplatu sredstava.
	 Nadležni organ dostavlja rješenje iz stava 1 ovog člana organu lokalne uprave nadležnom za poslove finansija, koji na osnovu istog vrši uplatu cjelokupnog iznosa sredstava.

IV KRITERIJUMI I USLOVI ZA UTVRĐIVANJE NAČINA OBEZBJEĐIVANJA ALTERNATIVNOG SMJEŠTAJA

Kriterijumi

Član 18
	Obezbjeđivanje alternativnog smještaja vrši se primjenom sljedećih kriterijuma:
	1) broj članova porodičnog domaćinstva;
	2) visina prihoda;
	3) imovinsko stanje;
	4) invalidnost;
	5) zdravstveno stanje; i
	6) godine starosti.

Broj članova porodičnog domaćinstva

Član 19
	Broj članova porodičnog domaćinstva vrednuje se na sljedeći način:
	1) 5 bodova za jednočlano porodično domaćinstvo;
	2) 10 bodova za porodično domaćinstvo sa dva člana;
	3) 12 bodova za porodično domaćinstvo sa tri člana;
	4) 15 bodova za porodično domaćinstvo sa četiri člana;
	5) 20 bodova za porodično domaćinstvo sa pet i više članova.
	Broj članova domaćinstva dokazuje se dostavljanjem uvjerenja o kućnoj zajednici, ovjerenim od strane organa lokalne uprave ili dostavljene u vidu notarskog zapisa.

Visina prihoda

Član 20
	Visina prihoda vrednuje se na način:
	1) Ukoliko podnosilac prijave i članovi njegovog porodičnog domaćinstva ostvaruju neto mjesečno prihode koji su ukupno niži od 1/4 prosječne neto zarade u Crnoj Gori onda se njegova materijalna situacija izražava sa 25 bodova.
2) Ukoliko podnosilac prijave i članovi njegovog porodičnog domaćinstva ostvaruju neto mjesečno prihode koji su ukupno niži od 1/3 prosječne neto zarade u Crnoj Gori onda se njegova materijalna situacija izražava sa 20 bodova.
3) Ukoliko podnosilac prijave i članovi njegovog porodičnog domaćinstva ostvaruju neto mjesečno prihode koji su ukupno niži od 1/2 prosječne neto zarade u Crnoj Gori onda se njegova materijalna situacija izražava sa 15 bodova.
 4) Ukoliko podnosilac prijave i članovi njegovog porodičnog domaćinstva ostvaruju neto mjesečne prihode koji su ukupno niži od prosječne neto zarade u Crnoj Gori onda se njegova materijalna situacija izražava sa 5 bodova. 
Kao prosječna neto zarada u Crnoj Gori, uzima se prosječna neto zarada za zadnji mjesec, objavljena od strane MONSTAT-a.
Ukoliko je podnosiocu prijave materijalno obezbjeđenje jedini izvor prihoda, onda se bodovi za njegovu materijalnu situaciju uvećavaju za dodatnih 0,7 bodova, za svaku godinu ostvarenog prava kod Centra za socijalni rad.
	Visina prihoda dokazuje se uvjerenjem Centra za socijalni rad, Fonda za penzijsko i invalidsko osiguranje Crne Gore, odnosno potvrdom poslodavca.

Imovinsko stanje

Član 21
	Imovinsko stanje vrednuje se na način:
	1) 20 bodova ako korisnik alternativnog smještaja ili članovi njegovog porodičnog domaćinstva nemaju u svojini poslovni objekat, građevinsko zemljiše, poljoprivredno zemljište odnosno privredne šume na teritoriji Crne Gore;
	2) 10 bodova, ako korisnik alternativnog smještaja ili članovi njegovog porodičnog domaćinstva imaju u svojini poslovni objekat, građevinsko zemljiše, poljoprivredno zemljište odnosno privredne šume na teritoriji Crne Gore u površini do:
	- za pojedinca: poslovni objekat do 8m² neto, građevinsko zemljište do 400 m², 	poljoprivredno zemljište odnosno privredne šume do 40 ari;
	- za porodično domaćinstvo sa dva člana: poslovni objekat do 10m² neto, građevinsko 	zemljište do 500 m², poljoprivredno zemljište odnosno privredne šume 60 ari;
	- za porodično domaćinstvo sa tri člana: poslovni objekat do 12 m², građevinsko 	zemljište do 600 m², poljoprivredno zemljište odnosno privredne šume do 80 ari;
	- za porodično domaćinstvo sa četiri člana: poslovni objekat do 14 m², građevinsko 	zemljište do 700 m², poljoprivredno zemljište odnosno privredne šume do 100 ari;
	- za porodično domaćinstvo sa pet i više članova: poslovni objekat do 16 m², 	građevinsko zemljište do 800 m², poljoprivredno zemljište odnosno privredne šume 	do 120 ari.
	3) 5 bodova, ako korisnik alternativnog smještaja ili članovi njegovog porodičnog domaćinstva imaju u svojini poslovni objekat, imaju u svojini građevinsko zemljiše, poljoprivredno zemljište odnosno privredne šume na teritoriji Crne Gore u površini do:
	- za pojedinca: poslovni objekat do 10m², građevinsko zemljište do 600 m², 	poljoprivredno zemljište odnosno privredne šume do 60 ari;
	- za porodično domaćinstvo sa dva člana: poslovni objekat do 14 m², građevinsko 	zemljište do 700 m², poljoprivredno zemljište odnosno privredne šume do 80 ari;
	- za porodično domaćinstvo sa tri člana: poslovni objekat do 16 m², građevinsko 	zemljište do 900 m², poljoprivredno zemljište odnosno privredne šume do 100 ari;
	- za porodično domaćinstvo sa četiri člana: poslovni objekat do 18 m², građevinsko 	zemljište do 1100 m², poljoprivredno zemljište odnosno privredne šume do 120 ari.
	- za porodično domaćinstvo sa pet i više članova: poslovni objekat do 20 m², 	građevinsko zemljište do 1300 m², poljoprivredno zemljište odnosno privredne šume 	do 140 ari.
	Pod građevinskim zemljištem u smislu ove odluke podrazumijeva se zemljište koje se nalazi u zoni zahvata Detaljnih urbanističkih planova opštine Mojkovac. 
	Imovinsko stanje dokazuje se izvodom iz katastra nepokretnosti ili druge odgovarajuće evidencije.
	 Korisnik alternativnog smještaja i članovi njegovog porodičnog domaćinstva koji nijesu državljani Crne Gore, pored dokaza iz stava 2 ovog člana, dostavljaju i dokaz o imovinskom stanju izdat od nadležnog organa države porijekla.

Invalidnost

Član 22
	Korisniku alternativnog smještaja odnosno članu njegovog porodičnog domaćinstva koji je korisnik prava na ličnu invalidninu, saglasno propisima iz socijalne i dječije zaštite, pripada 15 bodova.
	U slučaju kada više lica ispunjava uslove iz stava 1 ovog člana, ukupan broj bodova koji se dodjeljuje je 15.
	Invalidnost se dokazuje ovjerenom kopijom rješenja o ostvarivanju prava iz stava 1 ovog člana.

Zdravstveno stanje

Član 23
	Korisniku alternativnog smještaja odnosno članu njegovog porodičnog domaćinstva koji je korisnik prava na dodatak za tuđu njegu i pomoć, saglasno propisima iz socijalne i dječije zaštite, pripada 10 bodova.
	U slučaju kada više lica ispunjava uslove iz stava 1 ovog člana, ukupan broj bodova koji se dodjeljuje je 10.
	Zdravstveno stanje se dokazuje ovjerenom kopijom rješenja o ostvarivanju prava iz stava 1 ovog člana.

Godine starosti

Član 24
	Korisniku alternativnog smještaja pripada 10 bodova, u slučaju kada je on ili član njegovog porodičnog domaćinstva stariji od 65, odnosno mlađi od 15 godina života.
	U slučaju kada više lica ispunjava uslove iz stava 1 ovog člana, ukupan broj bodova koji se dodjeljuje je 10.
	Godine starosti dokazuju se fotokopijom lične karte, pasoša ili izvodom iz matičnog registra rođenih.


V PRIMJENA KRITERIJUMA ZA UTVRDJIVANJE NAČINA OBEZBJEDJIVANJA ALTERNATIVNOG SMJEŠTAJA


Obim prava

Član 25
	Korisniku alternativnog smještaja može se plaćati naknada za zakupninu stana, odnosno dati stan iz stambenog fonda opštine u zakup ili na korišćenje u neto površini najviše do 25m² za jednočlano porodično domaćinstvo, odnosno najviše 7m² neto površine za svakog sljedećeg člana porodičnog domaćinstva, a najviše do 85 m² neto površine.
	 Sredstva za kupovinu građevinskog materijala daju se u maksimalnom iznosu do 3.000,00 € za jednočlano domaćinstvo, uz uvećanje od 1.000,00€ za svakog sljedećeg člana domaćinstva, pri čemu maksimalni iznos dodijeljenih sredstava ne može biti veći od 10.000,00€.
Bodovanje

Član 26
	Naknada za zakup stana, u skladu sa članom 11 stav 3 ove odluke, daje se korisnicima alternativog smještaja u iznosu od:
· 50% za korisnike alternativnog smještaja koji imaju od 5 do 15 bodova,
· 60% za korisnike alternativnog smještaja koji imaju od 15 do 35 bodova,
· 80% za korisnike alternativnog smještaja koji imaju više od 35 bodova.
	Ukoliko opština ima raspoloživih stanova, korisniku alternativnog smještaja obezbjeđuje se alternativni smještaj davanjem u zakup stana iz stambenog fonda opštine, uz obavezu da opštini plaća zakupninu u iznosu od:
· od 30% od tržišne cijene zakupnine koja se plaća za zakup stana u zoni u kojoj se nalazi stambeni prostor, za korisnike iz stave 1 alineja 1 ovog člana,
· 20% od tržišne cijene zakupnine koja se plaća za zakup stana u zoni u kojoj se nalazi stambeni prostor, za korisnike iz stave 1 alineja 2 ovog člana,
· 10% od tržišne cijene zakupnine koja se plaća za zakup stana u zoni u kojoj se nalazi stambeni prostor, za korisnike iz stave 1 alineja 3 ovog člana.
	Korisniku alternativnog smještaja iz stava 1 ovog člana koji ispunjava uslove iz člana 16 ove odluke alternativni smještaj može se, uz njegov pristanak, obezbijediti davanjem beskamatnih sredstava za kupovinu građevinskog materijala.
Beskamatna sredstava iz stava 3 ovog člana daju se korisniku alternativnog smještaja:
·  iz stava 1 alineja 1 ovog člana uz obavezu da 60% dodijeljenih sredstava vrati opštini, u najviše 60 jednakih mjesečnih rata,
· iz stava 1 alineja 2 ovog člana uz obavezu da 30% dodijeljenih sredstava vrati opštini, u najviše 60 jednakih mjesečnih rata,
· iz stava 1 alineja 3 ovog člana bez obaveze vraćanja dodijeljenih sredstava.

Član 27
Rješenje koje je nadležni organ donio u smislu člana 26 ove odluke, predstavlja izvršnu ispravu u izvršnom postupku.
VI REVIZIJA I PRESTANAK PRAVA NA ALTERNATIVNI SMJEŠTAJ

Član 28
	 Korisniku alternativnog smještaja može se obezbjediti samo jedan od vidova alternativnog smještaja.
	U slučaju da vlasnik bespravnog objekta odbije utvrđeni vid alternativnog smještaja, smatraće se da mu je alternativni smještaj obezbijeđen.

Revizija

Član 29
	Nadležni organ je dužan da vrši reviziju alternativnog smještaja.
	Revizija alternativnog smještaja je stalni zadatak koji se vrši kroz provjeru priložene dokumentacije izdate od nadležnih opštinskih organa i organa uprave, kao i direktne provjere na terenu.
	Revizija se vrši na osnovu dobijenih podataka od:
	- organa lokalne uprave nadležnog za poslove socijalne i dječije zaštite;
	- organa uprave nadležnog za poslove državnog premjera i katastra;
	- organa lokalne uprave nadležnog za utvrđivanje, naplatu i kontrolu lokalnih javnih 	prihoda;
	- korisnika alternativnog smještaja.
	Revizija se obavezno vrši najmanje jednom u godini dana.
Član 30
	Nadležni organ po službenoj dužnosti vodi računa o svakom rješenju kojim je utvrđeno pravo na alternativni smještaj davanjem naknade za zakupninu stana odnosno davanjem u zakup ili korišćenje stana iz stambenog fonda opštine, i ispituje da li je došlo do promijenjenih okolnosti kod korisnika alternativnog smještaja koje bi uticale na promjenu obima prava odnosno prestanak prava na alternativni smještaj.
	Nadležni organ je dužan da izvrši ponovno bodovanje i donese rješenje o promjeni obima prava odnosno donese rješenje o prestanku prava korisniku alternativnog smještaja, najkasnije u roku od 15 dana od dana saznanja da korisnik alternativnog smještaja ne ispunjava uslove na osnovu kojih je stekao pravo na alternativni smještaj, odnosno odbio utvrđeni vid alternativnog smještaja.
	U slučaju prestanka prava na zakup odnosno korišćenje stambene jedinice iz stambenog fonda opštine, postupak iseljenja sprovodi nadležni organ lokalne uprave.
VII NADZOR

Član 31
Nadzor nad sprovođenjem ove odluke vrši nadležni organ.

Komisija za kontrolu alternativnog smještaja

Član 32
Predsjednik opštine po potrebi može imenovati povremene ili stalne komisije za kontrolu korišćenja alternativnog smještaja.

VIII ZAVRŠNA ODREDBA

Član 33
Ova odluka stupa na snagu osmog dana od dana objavljivanja u „Službenom listu Crne Gore – Opštinski propisi“.

Broj: 05-040/20-102
Mojkovac, 3. novembar 2020 . godine.      
                                     SKUPŠTINA OPŠTINE MOJKOVAC
                                    Predsjednik 
                                  Dragomir Mrdak

